Det skriver TV 2 SPORT. - Vi er i en situation, hvor vi ikke ved, hvor vi spiller og træner næste år. Jeg har ikke nogen aftale med Aalborg næste år, og til den tid er der i øvrigt heller ikke noget, der hedder Aalborg Håndbold indtil videre, sagde Peter Bredsdorff-Larsen efter den skuffende ligakamp mod Nordsjælland onsdag aften til TV 2 SPORT. Træneren håber, at der kan bygges et nyt fundament for håndbold på højeste niveau i byen, selvom AaB har meddelt, at man dropper den del af forretningen. - Vi går alle sammen og håber på, der skabes et fint fundament for tophåndbold i Aalborg. Vi har en mulighed for at bevare en stor del af truppen. Vi er mange, der er loyale overfor det og håber det bedste, sagde træneren. Peter Bredsdorff-Larsen har i medier givet udtryk for, at han gerne tager et nyt job, men en pause fra håndbold kan også blive en mulighed. - Jeg har ikke andre planer, men skulle det blive til, at vi tager et sabbatår, så gør vi bare det, siger han til TV 2 SPORT.

Opsummering:
Den usikre fremtid for håndboldsporten i AaB kan betyde, at træner Peter Bredsdorff-Larsen tager en pause fra spillet.